Regsaksie kom as Eskom-tarief goedgekeur word  (Argieffoto: GCIS) Terwyl Suid-Afrika tans onder beurtkrag gebuk gaan, wil Eskom kragtariewe met 32,66% verhoog. Solidariteit het Eskom se jongste aansoek by die Nasionale Energiereguleerder van Suid-Afrika (Nersa) as absurd, irrasioneel en onwettig bestempel en dit gestel dat indien die voorstel aanvaar word Solidariteit dit met elke regsopsie tot sy beskikking sal teenstaan. Boonop wil Eskom hê dat verbruikers wat sonkrag opwerk meer moet betaal as gewone kragverbruikers. Eskom het glo in sy jongste aansoek onder meer gevra dat ŉ tarief van R938 per maand op verbruikers gehef word wat self krag opwek. AfriForum het intussen ’n brief aan pres. Cyril Ramaphosa, Gwede Mantashe, die minister van minerale hulpbronne en energiesake, en Nomalanga Sithole, die uitvoerende hoof van Nersa, gestuur vir stappe wat geïmplementeer kan word om verligting aan die kragsektor te bring. “Nersa behoort ’n kernrol te speel om verligting aan landsburgers te bring en moet enige lisensiehouer, wat nie aan wetgewing voldoen nie, aanspreek. Ons sien wel dat dit nie die geval is nie en die minister behoort pa te staan vir die mislukkings van Nersa om die energiesektor gesond te hou,” sê Jacques Broodryk, AfriForum se veldtogbestuurder. “Dit is Eskom se onvermoë wat mense dwing om na alternatiewe kragopwekkingsmetodes te kyk en nou moet dieselfde mense daarvoor beboet word. Eskom wil hê verbruikers moet vir krag betaal wat hulle tans nie eers kry nie.” Broodryk is van mening dat ’n gedesentraliseerde netwerk ’n oplossing is vir die kragkrisis wat Suid-Afrikaners tans beleef. “Indien Nersa ’n metodologie voorstel en implementeer wat die vrye handel van krag tussen verbruikers reguleer, kan dit binne ’n kort tyd baie genereringsvermoë op die netwerk kry. “So ’n oplossing sal nie net opwekkingsvermoë vergroot nie, maar kan veroorsaak dat verbruikers waarskynlik krag goedkoper van jou buurman kan koop, selfs al is daar ’n vorm van vergoeding wat aan die netwerk betaalbaar is.” Solidariteit meen Suid-Afrika se enigste hoop om uit die huidige kragkrisis te kom lê in kleinskaalse kragopwekking wat op ŉ groot skaal plaasvind. Solidariteit is van mening dat Eskom hom deur voorstelle soos hierdie een van ŉ hindernis vir kragsekerheid in ŉ bedreiging daarvoor omskep. “Dit is een ding as Eskom nie tot die oplossing van Suid-Afrika se kragkrisis wil bydra nie. Maar deur sulke voorstelle te maak verander Eskom van ŉ meulsteen om die nek na ŉ vyand van betroubare kragvoorsiening. As Eskom dan nie self by oplossings betrokke wil wees nie, sal ons litigeer totdat Eskom ten minste nie meer in die pad van ander wat dit wil oplos staan nie,” sê dr. Dirk Hermann, bestuurshoof van Solidariteit. Solidariteit voer aan dat die land juis nou uit sy pad moet gaan om private kragopwekking aan te moedig en te vergemaklik terwyl Eskom se tariefvoorstel die situasie net vererger. “In plaas daarvan om private kragopwekking aan te moedig, wil Eskom dit nou belas. Om belasting vir ŉ diens te betaal is een ding; om belasting te betaal vir geen diens nie, is iets totaal anders. Nou wil Eskom jou werklikwaar belastings hef op Suid-Afrikaners wat weens Eskom se onvermoë om krag te voorsien hul eie dienste begin lewer. Deur bloot net so ŉ voorstel te opper, word enorme onsekerheid al geskep. Die voorstel moet so spoedig moontlik verwyder word. Indien nie, sal ons die howe nader om dit te doen,” het Hermann benadruk.